**Seceta a ucis toată câmpia din mine**

*Petre Ioan Cretu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

e atâta căldură furioasă lăţită peste tot

cumva soarele s-a prelins pe lângă bolta subţire

umbrele orbilor se lipesc de asfaltul topit

ies aburi în zare ca nişte duhuri rele

oraşul a înnebunit curge ca o lavă fierbinte în câmpie

peste brazde, peste ştiuleţii arzând şi macii împietriţi

ţăranii jertfesc zarea în lanul ars de porumb

iese paparuda în miez de taină să ude arşiţa din cuci

şi cântă ca o târfă cu umerii de spumă /în minijupă şi cizme de gumă

s-au răsculat toţi caii morţi din fântâni

printre coloanele de lumânări

cu coastele aripi, cu mirosul de hoit

ca nicicând ei străbat zarea de-a lungul şi de-a latul

peste dropiile arse peste scrumul ca roua

mi-e atât de departe încât mă sufoc ninge cu scrum

în livezi şi noi cumva mai spre seară

ne cărăm spitalele şi morţii şi toată câmpia în spate

până la marginea oraşului nuntit cu alai

– cum îngropăm lumina sub pietre să nu ne mai doară gândul.

pe mirişti se aude un fâlfâit de oglinzi înnegrite de fum

cad cucii trăsniţi şi ţipetele lor se înfig în ferestre în oase de timp

bătrânii satului neputincioşi adunaţi în cerc în livada de duzi

bat din picior şi în toaca de lemn

ei invocă ploaia ori moartea nici nu se mai ştie a ce

din vechiul curcubeu cad culorile una câte una până la piele

hoţii de ploaie sparg lacătele nopţii şi fură

tot întunericul ce-a mai rămas în lume

în sufletele noastre un înger scurge ceară

într-o pecete, sigiliul vieţii fără de moarte

rana din pleoapă cuprinsă de febră, în mine mai creşte lumină, să ştii!